Equinor og Aker BP samráðast um milliardahandil Sambært Dagens Næringsliv hava oljufeløgini, Aker BP og Equinor, ligið í samráðingum um ein milliardahandil, sum millum annað fer at gera Aker BP til stórpartaeigara í Lundin Petroleum. Oljufeløgini Equinor og Aker BP, sum hevur Kjell Inga Røkke sum høvuðspartaeigara, hava eftir øllum at døma verið í tingingum um ein stóran milliardahandil. Sambært Dagens Næringsliv hava tey bæði feløgini verið í sambandi við aktørar á fíggjarmarknaðinum við tí endamáli at gera ein stóran handil, sum verður í trimum pørtum. Millum annað skal Aker BP yvirtaka partin, sum Equinor eigur í Lundin Petroleum. Partapeningur, sum í dag hevur eitt virði uppá 18 milliardir norskar krónur (slakar 14 milliardir danskar krónur, red.) , skrivar Dagens Næringsliv Haraftrat gongur handilin út uppá, at Equinor skal yvirtaka partin hjá Aker BP í útbyggingini“ Noaka”, meðan fyrrverandi Statoil skal fáa eykagjald fyri við kontantavrokning. Størsti partaeigarin í Lundin er íleggjarafelagið, Nemesia, sum Lundin-familjan eigur. Øll feløgini eiga part í stóra Johan Sverdrup-leiðini. Har byrjar framleiðslan væntandi seinast í hesum árinum.